放鵲
作者：梅堯臣
朝代：宋

paragraphs: 鵲爲禽之靈智兮，胡蹈機而不知。
爲庸皁以困束兮，固性命之將危。
喜遠人之至止兮，始屢驗以如期。
向何預覺兮，此何自昏。
豈專心以謀食兮，昧目前之禍根。
苟所履必慮患兮，莫若去人遠以圖存。
屑餘秣以致死兮，誠咎爾而無恥。
維羣鳴之苦傷兮，使吾心之測爾。
予測孔孟兮爾自解則艱，皁聽予言兮釋爾而還。
撫爾呪爾兮爾無甚頑，後誰恤爾兮拓彈方彎。